കല്ലടിക്കോട് ടിബിയിലെ ജലസംഭരണി അപകടാവസ്ഥയില് കല്ലടിക്കോട്: കാലപ്പഴക്കം മൂലം അപകടാവസ്ഥയിലായ കുടിവെള്ള സംഭരണി പ്രദേശവാസികളുടെ ഉറക്കം കെടുത്തുന്നു. ദേശീയ പാതയില് കല്ലടിക്കോട് ടിബിയ്ക്കു സമീപം ജലസേചന വകുപ്പിന്റെ ഓഫീസുകള്ക്കു സമീപമുള്ള കുടിവെള്ള സംഭരണിയാണ് കന്പികള് തുരുന്പിച്ച് കോണ്ക്രീറ്റ് ഇളകി വീണുകൊണ്ടിരിക്കുന്നത്. നാല് നിലകളുടെ ഉയരത്തില് തൂണുകള് നിര്മിച്ച് അതിനു മുകളിലാണ് ടാങ്ക് നിര്മിച്ചിട്ടുള്ളത്. തുപ്പനാട് പുഴയില് നിന്നും വെള്ളം പന്പ്ചെയ്ത് കല്ലടിക്കോട്ടെ ഈ സംഭരണിയിലെത്തിച്ചാണ് പ്രദേശത്തെ കുടുംബങ്ങളില് കുടിവെള്ളം എത്തിച്ചു കൊടുക്കുന്നത്. ബലക്ഷയം വന്ന തൂണുകള്ക്കിടയില് വാഹനങ്ങള് നിര്ത്തിയിടുന്നതും പതിവാണ്. കഴിഞ്ഞ ദിവസം സംഭരണിയ്ക്കു താഴെ നിര്ത്തിയിട്ട ബൈക്കിനു മുകളില് കോണ്ക്രീറ്റ് പാളികള് അടര്ന്നു വീണു. സമീപത്തെ റോഡിലൂടെ നടന്നു പോകുന്നവരും സമീപത്തെ വീട്ടുകാരും ഭീതിയിലാണ്. തകര്ച്ച നേരിടുന്ന ജല സംഭരണി പുതുക്കിപ്പനിയണമെന്ന ആവശ്യം ശക്തമായിട്ടുണ്ട്.